Document ID: 32003R1650

32003R1650
L 245/28
SLUŽBENI LIST EUROPSKE UNIJE
UREDBA VIJEĆA (EZ) br. 1650/2003
od 18. lipnja 2003.
o izmjeni Uredbe (EZ) br. 2100/94 o oplemenjivačkim pravima na biljnu sortu Zajednice
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 308.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Revizorskog suda (3),
budući da:
(1)
Stupanjem na snagu Uredbe Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (4), plan centraliziranog ex ante financijskog nadzora zamijenjen je modernijim sustavima nadzora i revizije.
(2)
Ured Zajednice za biljnu raznolikost treba imati sustave nadzora i revizije usporedive s onima u institucijama Zajednice.
(3)
Opća načela i ograničenja kojima se zakonski uređuje pravo na pristup dokumentima kako je određeno u članku 255. Ugovora utvrđena su Uredbom (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (5).
(4)
Kad je donesena Uredba (EZ) br. 1049/2001, tri su se institucije sporazumjele u zajedničkoj deklaraciji da agencije i slična tijela trebaju provoditi pravila sukladna onima u spomenutoj Uredbi.
(5)
Shodno tome treba uključiti odgovarajuće odredbe u Uredbu Vijeća (EZ) br. 2100/94 od 27. srpnja 1994. o oplemenjivačkim pravima na biljnu sortu Zajednice (6) kako bi Uredba (EZ) br. 1049/2001 bila primjenjiva na Ured za biljnu raznolikost Zajednice, kao i odredbu o pravu na žalbu protiv odbijanja pristupa dokumentima.
(6)
Uredbu (EZ) br. 2100/94 stoga treba na odgovarajući način izmijeniti,
DONIJELO JE OVU UREDBU:
Članak 1.
Uredba (EZ) br. 2100/94 mijenja se kako slijedi:
1.
Umeće se sljedeći članak:
„Članak 33.a
Pristup dokumentima
1. Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije primjenjuje se na dokumente (*) koji se nalaze u Uredu.
2. Upravno vijeće donosi praktične aranžmane za provedbu Uredbe (EZ) br. 1049/2001 u roku od šest mjeseci od stupanja na snagu Uredbe Vijeća (EZ) br. 1650/2003 od 18. lipnja 2003. o izmjeni Uredbe (EZ) br. 2100/94 o oplemenjivačkim pravima na biljnu sortu Zajednice (**).
3. Odluke koje donese Ured sukladno članku 8. Uredbe (EZ) br. 1049/200 mogu činiti predmet žalbe javnom pravobranitelju ili postupka pred Sudom, pod uvjetima određenima u člancima 195. odnosno 230. Ugovora.
(*) SL L 145, 31.5.2001., str. 43." 						
(**) SL L 245, 29.9.2003., str. 28.”" 						
2.
Članak 111. se izmjenjuje:
(a)
Naslov zamjenjuje se sljedećim:
„Revizija i nadzor”
(b)
Stavak 111. točka 1. zamjenjuje se sljedećim:
„1. Funkcija unutarnje revizije uspostavlja se unutar Ureda kako bi se provodila u skladu s odgovarajućim međunarodnim standardima. Unutarnji revizor, kojeg imenuje predsjednik, odgovoran mu je za potvrdu ispravnog rada sustava provedbe proračuna i postupaka Ureda.
Unutarnji revizor savjetuje predsjednika o postupanju s rizicima dajući neovisna mišljenja o kvaliteti sustava upravljanja i nadzora i pružajući preporuke za poboljšanje uvjeta provođenja djelatnosti i promicanje zdravog financijskog upravljanja.
Odgovornost za pokretanje sustava unutarnjeg nadzora i odgovarajućih postupaka za provođenje njegovih zadaća ima ovlaštena službena osoba.”
Članak 2.
Ova Uredba stupa na snagu prvog dana u mjesecu nakon objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 18. lipnja 2003.

Labels: 2
15
4
6